Diari Oficial de la Generalitat Valenciana


Sumari del DOGV 4278, del 25-06-2002 (2002/6749)

ORDE de 13 de juny de 2002, de la Conselleria d'Obres Públiques, Urbanisme i Transports, per la qual es regula el procediment de realització de l'examen per a l'obtenció del certificat de capacitació professional dels consellers de Seguretat per al transport de mercaderies perilloses per carretera.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/o/2002/06/13/(3)/dof/vci/html**

### Dades del document

Número de DOGV
:   4278

Data del DOGV
:   25-06-2002

Secció del DOGV
:   I. DISPOSICIONS GENERALS

Número del document
:   2002/6749


Data del document
:   13-06-2002

Organisme emissor
:   Conselleria d'Obres Públiques,Urbanisme i Transports

Tipus de document
:   Ordre

Anàlisi jurídica

 Descriptors 

:   * qualificació professional
    * transport de mercaderies perilloses
    * seguretat en carretera
    * legislació
    * examen

ORDE de 13 de juny de 2002, de la Conselleria d'Obres Públiques, Urbanisme i Transports, per la qual es regula el procediment de realització de l'examen per a l'obtenció del certificat de capacitació professional dels consellers de Seguretat per al transport de mercaderies perilloses per carretera. [2002/X6749]
  
El capítol V (article 13) de la Llei Orgànica 5/1987, de 30 de juliol, delega en les comunitats autònomes les competències administratives relatives a l'adquisició, l'acreditació i el control de la capacitació professional per a la realització del transport i de les seues activitats auxiliars i complementàries, i l'article 16 subjecta l'exercici de les facultats delegades a les normes legislatives i reglamentàries que dicte l'estat.
  
La Directiva 96/35/CE del Consell de la Unió Europea, de 3 de juny de 1996, sobre designació i qualificació professional de consellers de Seguretat per al transport per carretera, per ferrocarril o per via navegable de mercaderies perilloses ha sigut incorporada a l'ordenament jurídic espanyol per mitjà del Reial Decret 1.566/1999, de 8 d'octubre, sobre consellers de Seguretat per al transport de mercaderies perilloses per carretera, per ferrocarril o per via navegable i d'acord amb el que establix l'article 66.2 de la Llei 16/1987, de 30 de juliol, d'Ordenació dels Transports Terrestres. L'article 5 del citat Reial Decret establix que el contingut i l'estructura dels exàmens de capacitació de conseller de Seguretat, així com el model de certificat de formació que s'ha d'expedir una vegada superats els exàmens, es determinarà pel Ministeri de Foment, facultat que s'arreplega, amb caràcter general, en la disposició final primera del Reial Decret.
  
L'Orde del Ministeri de Foment 21 d'octubre de 1999, sobre capacitació professional dels consellers de Seguretat per al transport de mercaderies perilloses per carretera, per ferrocarril o per via navegable desplega el mencionat Reial Decret, i es regulen les modalitats d'examen, les convocatòries i l'estructura dels exercicis i els corresponents certificats. En l'article 3 establix que els exàmens es convocaran per l'òrgan competent de les comunitats autònomes on s'hagen de realitzar amb periodicitat mínima anual, i que quan alguna comunitat autònoma manifeste la conveniència de no efectuar per si mateixa la corresponent convocatòria, la Direcció General de Ferrocarrils i Transports per Carretera del Ministeri de Foment podrà convocar i realitzar directament les proves. Igualment, l'article 4 atribuïx al corresponent òrgan de la comunitat autònoma la facultat d'expedició dels certificats d'aptitud.
  
L'entrada en vigor de la dita Orde de 21 d'octubre de 1999 va fer que es considerara oportú elaborar una orde que regulara i adaptara, en l'àmbit de la Comunitat Autònoma Valenciana, el contingut de l'orde ministerial precitada. Per això es va publicar l'Orde de 28 d'octubre de 1999, que regulà el procediment de realització de l'examen per a obtindre el certificat de capacitació professional de consellers de Seguretat per al transport de mercaderies perilloses per carretera, ferrocarril o via navegable. L'experiència acumulada en els més de dos anys de vigència de la citada orde ha demostrat que en les primeres convocatòries es presentava una gran quantitat de persones a causa de la situació inicial d'inexistència de capacitats en la matèria, ja que este requisit no era exigit per la normativa de la matèria, i a la necessitat de les empreses de transport de mercaderies perilloses de cobrir degudament les funcions atribuïdes als consellers de Seguretat. No obstant això, en les successives convocatòries, s'ha produït un lògic i acusat descens quantitatiu de persones que es presenten a les proves, a causa, fonamentalment, que la situació inicial s'ha regularitzat, és a dir, que la inicial necessitat de consellers de Seguretat ha sigut coberta. La dita circumstància fa que es considere oportú reduir el nombre de convocatòries anuals per a la realització dels exàmens, que passa a ser d'una a l'any. D'altra banda, si en l'Orde de 28 d'octubre de 1999 es preveia la possibilitat d'opció entre tres modes de transport (carretera, ferrocarril o via navegable), en la present orde únicament es preveu el transport per carretera, ja que els altres dos modes tenen un caràcter totalment marginal en el nombre de sol·licituds d'examen de cada convocatòria.
  
Encara que les modificacions descrites no alteren la major part del text de l'Orde de 28 d'octubre de 1999, l'aplicació del principi de seguretat jurídica fa convenient la seua completa derogació i substitució pel present text, a fi de disposar d'una regulació unitària i eliminar anticipadament els possibles dubtes interpretatius que pogueren sorgir de la vigència de dues ordes reguladores del mateix objecte.
  
Per tot això, i en virtut de l'articles 35 e) de la Llei 5/1983, de 30 de desembre, de Govern Valencià, i de l'article 7 del Decret 210/2001, de 18 de desembre, del Govern Valencià, pel qual s'aprova el Reglament Orgànic i Funcional de la Conselleria d'Obres Públiques, Urbanisme i Transports,
  
ORDENE
  
Article 1
  
El compliment del requisit de capacitació professional de conseller de Seguretat per al transport de mercaderies perilloses per carretera serà reconegut a les persones a favor dels quals l'administració expedisca el corresponent certificat d'aptitud per haver superat l'examen corresponent.
  
Dins d'esta modalitat de transport per carretera s'establixen les especialitats següents:
  
- Classe 1 (matèria i objectes explosius).
  
- Classe 2 (gasos).
  
- Classe 7 (radioactivitat).
  
- Classes 3, 4.1, 4.2, 4.3, 5.1, 5.2, 6.1, 6.2, 8 i 9. Matèries sòlides i líquides contingudes en l'enumeració de cada una de les classes de l'Acord Europeu per al Transport Internacional de Mercaderies Perilloses (ADR).
  
- Matèries líquides inflamables amb els números d'identificació de l'Organització de les Nacions Unides 1202 (gasoil), 1203 (gasolina) i 1223 (querosé).
  
Article 2
  
Per a l'obtenció del certificat de capacitació a què es referix l'article anterior, serà necessària la superació dels exàmens que a l'efecte, i d'acord amb el que preveu l'Orde de 21 d'octubre de 1999 (BOE núm. 254, de 23 d'octubre de 1999) del Ministeri de Foment, sobre capacitació professional dels consellers de Seguretat per al transport de mercaderies perilloses per carretera, es convoquen per l'administració de la Generalitat Valenciana.
  
Article 3
  
Els exàmens a què es referix l'article anterior es convoquen amb periodicitat anual i per a tot l'àmbit territorial de la Comunitat Valenciana.
  
El termini per a la presentació de sol·licituds serà de l'1 al 20 de febrer de cada any.
  
Article 4
  
Les modalitats, el contingut, l'estructura i la qualificació dels exàmens són els establits en l'Orde de 21 d'octubre de 1999, del Ministeri de Foment, i versaran sobre el coneixement de les matèries incloses en l'annex del Reial Decret 1.566/1999, de 8 d'octubre sobre els consellers de Seguretat per al transport de mercaderies perilloses per carretera, per ferrocarril o per via navegable (BOE núm. 251, de 20 d'octubre de 1999).
  
Els exàmens, referits a cada un dels modes de transport, constaran de dues proves:
  
1) La primera consistent en el desenvolupament de vint-i-cinc preguntes, o la resposta a cinquanta preguntes tipus test, amb quatre respostes alternatives, versarà sobre les matèries incloses en l'annex del citat Reial Decret 1.566/1999.
  
2) La segona, en la qual es permetrà la consulta de llibres, apunts o texts, que consistix en la realització d'un estudi o supòsit que, amb referència a l'àmbit del mode del transport i a l'especialitat corresponent, versarà sobre les tasques i obligacions a realitzar i/o complir pel conseller.
  
El temps màxim que podran disposar els aspirants per a la realització de les dues proves serà de dues hores.
  
Cada prova es valorarà de 0 a 100 punts i es considerarà superada quan l'examinand obtinga una puntuació igual o superior a 50. Les respostes errònies no tindran penalització.
  
Els candidats hauran de superar un examen para transport per carretera, i dins d'este, d'acord amb el contingut dels exàmens, podran optar entre examinar-se globalment per a totes les especialitats arreplegades en l'article 1, o de forma separada per a alguna o algunes d'estes. En el cas que s'opte per realitzar una prova independent per a alguna o algunes de les especialitats, les proves mantindran el mateix esquema i versaran únicament sobre aquelles matèries que puguen afectar l'especialitat de transport de què es tracte.
  
Article 5
  
El director general de Transports designarà tribunal, data, lloc i hora de realització dels exàmens, i es procedirà a la seua publicació en el Diari Oficial de la Generalitat Valenciana amb, almenys, 15 dies naturals d'antelació a la realització d'estos.
  
Article 6
  
El tribunal dels exàmens és únic per a tota la Comunitat Valenciana i estarà constituït per huit membres: el president, sis vocals i un secretari, el qual actuarà amb veu i sense vot, i es podran designar membres suplents dels anteriors.
  
Article 7
  
Per a poder concórrer a la prova, els sol·licitants hauran de tindre i acreditar la seua residència habitual en el territori de la Comunitat Valenciana, excepte els que tenint-lo en lloc distint, es troben prestant el servici militar o prestació social substitutòria en esta, així com els que estiguen domiciliats en territori estranger. Estes excepcions hauran d'acreditar-se per mitjà de certificat original expedit a l'efecte pel cap de la Unitat, o justificant d'estar domiciliat en l'estranger respectivament.
  
Es presumirà que la residència habitual de l'aspirant es troba en el lloc en què figure el seu domicili en el seu document nacional d'identitat en vigor. Només s'admetrà que el domicili és distint al que apareix en el dit document quan es done alguna de les circumstàncies següents:
  
- Que l'aspirant acredite, per mitjà de certificat d'empadronament, que ha tingut el seu domicili en lloc distint almenys cent huitanta-cinc dies naturals de l'últim any, comptadors des del dia de finalització del termini de presentació de sol·licituds per a concórrer als exercicis.
  
- Que l'aspirant acredite que, tot i que haver tingut el seu domicili en lloc distint menys de cent huitanta-cinc dies de l'últim any, s'ha vist obligat per raons familiars o professionals a canviar la seua residència. Esta última circumstància no s'entendrà complida quan es tracte d'una estada temporal en una localitat per a la realització d'una activitat de duració determinada. L'assistència a una universitat, escola o centres docents no implica el trasllat de la residència habitual.
  
Article 8
  
Les sol·licituds per a prendre part en les proves que es convoquen hauran de realitzar-se per mitjà del model que s'adjunta en l'annex d'esta orde. Les sol·licituds han de presentar-se, degudament omplides, en la Direcció General de Transports de la Conselleria d'Obres Públiques, Urbanisme i Transports o en els servicis territorials de Transports de València, Alacant i Castelló. Les sol·licituds aniran acompanyades d'una fotocòpia del document nacional d'identitat vigent i del justificant del pagament de la taxa per drets d'examen i, si és procedent, pels documents que se citen en l'article anterior.
  
En la sol·licitud haurà d'indicar-se un sol lloc de la Comunitat Valenciana per a assistir a les proves, i no es podrà posteriorment modificar.
  
Article 9
  
Amb un màxim de dotze dies després de la finalització del termini de sol·licitud, en cada servici territorial de Transports i en els servicis centrals, s'exposaran la llista provisional d'exclosos i admesos als exàmens que es realitzen en la seua corresponent ciutat, amb un termini de 10 dies per a esmenar els errors que hagueren motivat la seua inadmissió o presentar les al·legacions que consideren convenient de conformitat amb l'article 71 de la Llei 30/1992, de 26 de novembre, de Règim Jurídic d'Administracions Públiques i del Procediment Administratiu Comú, modificat per la Llei 4/1999 de 13 de gener. Esmenades, si és procedent, les errades o ateses les al·legacions presentades, s'exposaran les llistes definitives en les dependències mencionades almenys quaranta-huit hores abans de la realització de les proves de capacitació.
  
Article 10
  
Les llistes provisionals de les persones que superen les proves seran exposades en les mateixes dependències assenyalades en l'article 9, i els examinats disposaran de 10 dies per a presentar les al·legacions que consideren convenients. Ateses les al·legacions presentades i, si és procedent, esmenades les errades detectades, s'exposaran les llistes definitives en cada servici territorial de Transports i en els servicis centrals.
  
Article 11
  
Els corresponents certificats de capacitació seran expedits per la Conselleria d'Obres Públiques, Urbanisme i Transports, a les persones que superen el corresponent examen de capacitació i figuren com a tals en la relació a l'efecte elaborada pel tribunal.
  
DISPOSICIÓ DEROGATÒRIA
  
Queda derogada l'Orde de 28 d'octubre de 1999, de la Conselleria d'Obres Públiques, Urbanisme i Transports, per la qual es regula el procediment de realització de l'examen per a l'obtenció del certificat de capacitació professional dels consellers de Seguretat per al transport de mercaderies perilloses per carretera, per ferrocarril o per via navegable, així com qualsevol norma autonòmica del mateix rang o inferior que s'opose a allò que disposa la present orde.
  
DISPOSICIONS FINALS
  
Primera
  
Es faculta la Direcció General de Transports per a l'execució, la interpretació, el desenvolupament i l'aplicació de la present orde.
  
Segona
  
La present orde entrarà en vigor el sendemà de la seua publicació en el Diari Oficial de la Generalitat Valenciana.
  
València, 13 de juny de 2002
  
El conseller d'Obres Públiques, Urbanisme i Transports,


Còpia Permalink ELI